Dunaújvárosi Hírlap 2017.október

Mire figyeljünk, hogy az anyagi kérdések ne mérgezzék meg a mindennapokat?

Míg nagymamáink korában természetes volt, hogy házasság után közös kasszán működik a család, ma már ez egy sokkal árnyaltabb kép és a kérdés nem ennyire egyértelmű. A nők önállósodása, anyagi függetlensége felülírta ezt a korábbi természetes rendszert. Erről a párkapcsolatokat, házasságokat érintő kérdésről beszélgettem Kleinné Németh Judit életvezetési tanácsadóval.

**Mitől függ, és hogyan lehet létjogosultsága az enyém- tiéd szemléletnek a kapcsolatban?**

Az, hogy egy párkapcsolatban, hogyan alakul a pénzkérdés több tényező együttesétől függ. Egyrészt ott az életkor, másrészt hogy a személyiségfejlődésben hol tartunk, milyen családi mintát hoztunk otthonról, és hogy milyen életszakaszban tartunk. Jellemzően azok a nők, akik sokáig egyedül éltek nehezebben fogadják el a közös kassza gondolatát, mert úgy érzik ez által az irányítást és a kontrollt veszítenék el saját életük felett.  Ezek a félelmek azonban csak a fejünkben vannak, és az önmagunkban lévő bizonytalanság, az önismeret és az önbecsülés hiányának kivetülése a kapcsolatra.

**Mitől lesz működőképes a pénzkezelési módszerünk? Közös az otthon, de milyen a kassza ?**

**Az, ami elfogadható?**

A családi kassza közös vagy külön működtetésének többféle lehetősége van, melyek közül bármelyik elfogadható, abban az estben, ha a két fél közösen határozza meg a szabályokat. Az összeköltözés, házasság, gyermek születése mind olyan tényezők, melyek felülírhatják az addigi szabályokat. A lényeg az, hogy közösen határozzuk meg az új kereteket. Azonban azt is látni kell, hogy a pénzügyek kezelése reális tükre a párkapcsolatoknak, ugyanis ott, ahol ezek konfliktust generálnak jellemzően egyéb párkapcsolati problémák, feszültségek is meghúzódnak.

**Mikor és mitől válik feszültségforrássá a pénz?**

A legnagyobb feszültségforrás a kommunikáció hiánya. Gyakori probléma, hogy mi magunk sem tudjuk, hogy mit szeretnénk, így kimondani sem tudjuk. Sok esetben a pénz egy hatalmi játszma eszköze, melyben a pár egyik fele kiengedi saját élete irányítását a keze közül, így gyerekszerepbe kényszerülve rendkívül kiszolgáltatott helyzetbe kerül.  Ha a kapcsolat elején felveszünk olyan szerepeket, melyeket nem tisztázunk előre évekkel később már nehezen - olykor egyáltalán nem -  tudunk kiszakadni belőle. Ezért érdemes már az elején tisztázni például, hogy ki miért felelős a kapcsolatban. Például ki fizeti a csekkeket, ki intézi a bevásárlást stb. Minden párnak, családnak a saját szokásrendszerét kell kialakítani, ám az egyéni és a közös fölötti felelősségvállalás megköveteli, hogy minkét fél felnőttként működjön a kapcsolatban.

**Mitől felnőtt a felnőtt?**

Sokan tévesen a felnőtt létet az életkor függvényeként kezelik. Holott felnőtt létet olyan jellemzők alapján határozhatjuk meg, mint a saját jövedelem és szakma. Az a tulajdonság, hogy felelősséget vállalunk a döntéseinkért (akár jól, akár rosszul döntünk), megfelelő érzelmi intelligenciával rendelkezünk ahhoz, hogy képesek legyünk egy párkapcsolatot működtetni. Képes vagyok a másikkal egyezkedni, amit aztán be is tartok. Egy játszmáktól mentes kölcsönös tiszteleten alapuló kapcsolatot működtetek.

**A lényeg tehát,** hogy mindkét fél ismerje önmagát, céljait és vágyait, melyeket megoszt a másikkal. Ezután közösen építkezve alakíthatják ki a saját családjuk szokásrendjét, ahol a közös, a külön kassza vagy a kettő ötvözete is létjogosultsággal bírhat. A szabályokat helyzetről helyzetre újragondolhatjuk, felülírhatjuk, mely a kettőnk közös döntése kell legyen. A változásra és változtatásra ne úgy tekintsünk, mint egy negatív helyzetre, hanem erőforrásra, mely bátorsággal társulva pozitív hatásokat eredményez életünkre.